《清渭八景·大陇秋云》
宋代·何子举

迢迢大陇似眠牛，多少村庄筑此丘。
玄室幽深埋玉树，晓云飞绕护松楸。
栖迟每入林间渺，变化长从海上浮。
正是苍生多渴望，作为霖雨济田畴。

作者简介：何子举（？～一二六六），字师尹，号宽居，婺州（今浙江金华）人。理宗淳祐七年（一二四七）进士。仕至枢密院都承旨，出知赣州。度宗咸淳二年卒，谥文直。事见《鲁斋集》卷一二《跋宽居帖》、清康熙《金华府志》卷一八。今录诗九首。